Tv2/Nord har i dag talt med en række af den 23-åriges venner, og de beskriver ham alle sammen som en stille og rolig fyr med en fast kæreste og et barn. Og i det hele taget er de meget chokerede over, at det netop er ham, der er sigtet i sagen om drabet på Tina Olesen fra Skovsgaard. Den dræbtes halvbror kunne tirsdag fortælle, at Tina Olesen havde mødt den sigtede på internettet. Herefter udviklede det sig til regulær stalking. Ifølge Tv2/Nords oplysninger havde den sigtede levet et normalt liv, og vennerne kendte ikke noget til forholdet til den dræbte. Og netop det er ikke ualmindeligt for en stalker, siger dansk Antistalking Forening - I virkeligheden kan de have et dobbeltliv. Et skjult liv ved siden af. Det ser vi faktisk ret ofte, siger Lise Linn Larsen, der er formand i Dansk Antistalking Forening. De to havde angiveligt mødt hinanden på nettet. Og det kan være farligt. - I mange sammenhænge kan internettet være godt, men der er også en bagside. For mange møder hinanden uden at vide, hvem det er, man i virkeligheden møder, siger Lise Linn Larsen. Selvom den 23-årige er varetægtsfængslet i 14 dag, så efterforsker politiet fortsat meget bredt, og politiet har i det hele taget været meget sparsomme med oplysninger i sagen. Og blot 14 dages varetægtsfængsling tyder i følge eksperter på at politiet mangler afgørende beviser i sagen Den 23-årige nægter sig skyldig.
Den 23-årige mand, som er blevet varetægtsfængslet i sagen om drabet på en 47-årig kvinde, kommer fra den lille by Lyngså ved Sæby. Venner og bekendte er chokerede over at han er mistænkt for drab.